Nýlega var opnuð símaþjónusta Ráðgjöf í reykbindindi-grænt númer , eða Reyksíminn , norður á Húsavík . Allur stuðningur og stuðningsefni sem sent er heim til fólks sem hringir í þjónustuna er því að kostnaðarlausu . Reyksíminn er mannaður hjúkrunarfræðingum sem eru sérþjálfaðir í tóbaksvörnum . Markmiðið er meðal annars að læknar geti vísað sjúklingum sínum á þjónustuna og losnað þannig við löng og tímafrek stuðningssamtöl . Vonir standa til að þetta verði til þess að læknar veigri sér síður að vinna kerfisbundið að tóbaksvörnum í klínísku starfi . Sjúklingar geta valið á milli þess að skrá sig með nafni og fá upphringingar ( stuðningssamtöl ) frá starfsfólki Reyksímanns eða fá stuðning með fullri nafnleynd , en þá er frumkvæðið að sambandi að sjálfsögðu alfarið í höndum viðkomandi . Þjónustan er rekin af Heilbrigðisstofnun Þingeyinga og er undir faglegri yfirstjórn sérfræðings frá sænsku Slutaröka linjen . Forsenda þess að tilraunin heppnist og Reyksíminn festist í sessi , er að læknar , hjúkrunarfræðingar og annað heilbrigðisstarfsfólk vísi sjúklingum sínum á þjónustuna . Númerið er 800 6030 . Til að byrja með verður opið tvo tíma á dag , fimm daga vikunnar .